**Informatīvais ziņojums ''Par personāla piesaisti un motivēšanu Latvijas prezidentūras Eiropas Savienības Padomē nodrošināšanai''**

Latvijai jānodrošina prezidentūra Eiropas Savienības (turpmāk – ES) Padomē 2015.gada pirmajā pusgadā (01.01.2015.–30.06.2015.) pēc Itālijas un pirms Luksemburgas prezidentūras. Prezidentūras uzdevums ir organizēt, saturiski sa­ga­tavot un vadīt darba grupu sanāksmes[[1]](#footnote-1) (kopā aptuveni 2000 ekspertu līmeņa un 30 ministru līmeņa sanāksmes).

Latvijas sniegums lielā mērā būs atkarīgs no ierēdņu un darbinieku profesiona­litātes un sagatavotības līmeņa. Dalībvalstu pieredze liecina, ka savlaicīga pasākumu plānošana un īstenošana īpaši nepieciešama mazajām dalībvalstīm, kuru resursi ir salīdzinoši ierobežoti.

Lai koordinētu personāla plānošanas, atlases un apmācības jautā­jumus, kā arī nodrošinātu vienotu vadlīniju izstrādi Latvijas prezidentūrai nepieciešamā personāla piesaistei un motivēšanai, ar Ministru prezidenta 2011.gada 28.marta rīkojumu Nr.110 ir izveidota darba grupa, kuras sastāvā ir iekļauti Valsts kancelejas, Ārlietu ministrijas, Tieslietu ministrijas, Izglītības un zinātnes ministrijas, Finanšu ministrijas, Valsts administrācijas skolas un *UNESCO* Latvijas Nacionālās komisijas pārstāvji. Vadlīniju projekts ir pievienots pielikumā (informācijai), vadlīnijas plānots aktualizēt atbilstoši nepieciešamībai.

**I. Galvenās mērķgrupas Latvijas prezidentūras nodrošināšanai**

Prezidentūras nodrošināšanai nepieciešamais personāls ir:

1. Darba grupu vadītāji un to vietnieki.
2. Eksperti nozaru jautājumos.
3. ES jautājumu koordinatori iestādēs.
4. Administratīvais personāls (finanšu, juridiskie, informācijas tehno­loģiju, lietvedības, sabiedrisko attiecību, valsts protokola un citi speciālisti).
5. Augstākā līmeņa vadītāji (valsts sekretāri, valsts sekretāru vietnieki, iestāžu vadītāji, iestāžu vadītāju vietnieki).
6. Politiskās amatpersonas (ministri, parlamentārie sekretāri, deputāti, konsultatīvās amatpersonas un citi).

Saskaņā ar iestāžu sniegtajiem datiem Latvijas prezidentūras nodrošināšanā būs tieši iesaistīti aptuveni 1000 valsts pārvaldē no­darbināto.

Papildus būs nepieciešams personāls, kas piesaistīts uz noteiktu laiku Latvijas prezidentūras nodrošināšanai (tai skaitā nozaru, starptautisko organizāciju pārstāvji un citi eksperti, akadēmisko institūciju pārstāvji, atbalsta un tehniskais personāls, brīvprātīgie), kā arī personāls, kas uz noteiktu laiku piesaistīts valsts pārvaldes funkciju nodrošināšanai (speciālisti, kas veiks pienākumus valsts pārvaldes iestādēs, aizvietojot prezidentūras darbā iesaistītos nozaru ekspertus).

**II. Valsts pārvaldē nodarbināto motivācijas pasākumi**

Valsts pārvaldē nodarbināto iesaistīšana Latvijas prezidentūras organizēšanā un norisē ir uzskatāma par vienu no motivācijas elementiem, kas veicina gan profesionālo izaugsmi, gan paplašina zināšanas par valsts pārvaldes un ES jautājumiem. Vienlaikus būtiski ir arī citi motivācijas elementi, kas veicinās personālu atbildīgi piedalīties Latvijas prezidentūras sagatavošanā un norisē. Ņemot vērā citu dalībvalstu pieredzi, kā arī valsts pārvaldes iestāžu sniegto informāciju, tiek piedāvāti šādi motivācijas elementi:

1. Valsts pārvaldē nodarbināto mācības profesionālo kompetenču attīstīšanai:

1.1. svešvalodu (angļu un franču valoda) mācības;

1.2. kursi par ES jautājumiem: ES institūcijas un lēmumu pieņemšanas procedūra, ES dokumentu izstrāde un sarunu vešana.

2. Papildu darba samaksa:

2.1. piemaksa par papildu pienākumu veikšanu, kas tiek maksāta no dienas, kad Latvija aktīvi iesaistās prezidentūras sagatavošanā, un ir atkarīga no veicamajiem pienākumiem un darba grupas intensitātes (piedāvāts izmantot uzkrājuma principu, kur lielākā daļa summas (75 %) tiek izmaksāta attiecīgajā mēnesī, savukārt daļa summas (25 %) uzkrājas līdz prezidentūras noslēgumam);

2.2. piemaksa par papildu pienākumu veikšanu personālam, kas piedalās Latvijas prezidentūras nodrošināšanā, bet nav tieši iesaistīts darba grupu vadīšanā un organizēšanā;

2.3. prēmija par darba sniegumu Latvijas prezidentūras nodrošināšanā.

3. Papildu sociālās garantijas:

3.1. papildu apmaksāts mācību atvaļinājums;

3.2. papildu apmaksāts atvaļinājums pēc Latvijas prezidentūras nodrošināšanas.

Lai nodrošinātu minētos motivācijas pasākumus, tai skaitā budžeta līdzekļu plānošanu laikus, ir nepieciešams izdarīt grozījumus Valsts un pašvaldību institūciju amatpersonu un darbinieku atlīdzības likumā.

Visas ar papildu izdevumiem saistītās izmaksas (papildu darba samaksa, sociālās garantijas, papildu mācības, papildu personāla piesaiste) saskaņā ar Latvijas prezidentūras ES Padomē budžeta veidošanas vadlīnijās noteiktajiem nosacījumiemplāno centralizēti (budžeta pieprasījumus apkopo un izvērtē sekretariāts, apstiprināšanai Ministru kabinetā iesniedz Ārlietu ministrija) un izmaksā no ministrijas vai citas centrālās valsts iestādes budžetā izveidotās budžeta programmas (apakšprogrammas), no kuras tiek segti ar prezidentūru saistītie izdevumi.

**III. Turpmākā rīcība Latvijas prezidentūras nodrošināšanai**

Lai veiksmīgi sagatavotos Latvijas prezidentūrai, tai skaitā saplānotu valsts budžeta līdzekļus, tiek veikti un plānoti šādi pasākumi:

1. 2012.gadā:
	1. veikta sākotnējā personāla apzināšana, kas būs iesaistīts Latvijas prezidentūras nodrošināšanā, un Eiropas Sociālā fonda projekta ''Atbalsts strukturālo reformu ieviešanai valsts pārvaldē" ietvaros tiek veikta ministriju un to padotības iestāžu deleģēto ekspertu angļu valodas zināšanu pārbaude, kas ļaus precīzāk izstrādāt angļu valodas mācību piedāvājumu;
	2. tiek uzsāktas/turpinātas franču valodas mācības Francijas Institūtā, kas nodrošina mācības 300 personām gadā.

2. 2013.gadā:

2.1. atkarībā no pieejamā valsts budžeta finansējuma plānots uzsākt personāla angļu valodas mācības, kas būs orientētas uz dažādu ES jautājumu un specifiskas juridiskās terminoloģijas apguvi;

2.2. tiek turpinātas franču valodas mācības;

2.3. daļa ekspertu uzsāk darbu Latvijas Republikas Pastāvīgajā pārstāvniecībā ES un citās starptautiskajās organizācijās;

2.4. panākta vienošanās par papildu personāla piesaisti Latvijas prezidentūras nodrošināšanai, tai skaitā Latvijas valstspiederīgo, kas strādā ES institūcijās;

2.5. lai mazinātu risku zaudēt kompetentus un profesionālus nodarbinātos, ar Latvijas prezidentūras nodrošināšanā iesaistītajām personām pakāpeniski tiks slēgti līgumi, un to ietvaros nodrošinātas mācības par ES jautājumiem.

1. 2014.gadā:
	1. daļa ekspertu uzsāks darbu Latvijas Republikas Pastāvīgajā pārstāvniecībā ES un citās starptautiskajās organizācijās;
	2. tiek turpināts slēgt līgumus ar Latvijas prezidentūras nodrošināšanā iesaistītajām personām;
	3. tiek turpinātas angļu un franču valodas mācības, kā arī mācības par ES jautājumiem, tai skaitā augstākā līmeņa vadītājiem un politiskajām amatpersonām.

Pielikumā: Latvijas prezidentūras Eiropas Savienības Padomē personāla piesaistes un motivēšanas vadlīnijas uz 10 lp.

Ministru prezidents V.Dombrovskis

Valsts kancelejas direktore E.Dreimane

12.04.2012.

851

Medvecka, 67082907

Valsts kancelejas

Valsts pārvaldes
attīstības departamenta

konsultante

Baiba.Medvecka@mk.gov.lv

1. ES Padomes un citas ES formāta darba grupas, kas nav tieši saistītas ar ES Padomi. [↑](#footnote-ref-1)